钦定古今图书集成/明伦汇编/氏族典/第530卷 > 郭永
## 钦定古今图书集成/明伦汇编/氏族典/第530卷 > 郭永

按《宋史郭永传》：“永，大名府元城人。少刚明勇决，身长
七尺，须髯若神。以祖任为丹州司法参军，调清河丞，
寻知大谷县，大谷人安其政，以为自有令，无永比者。
调东平府司录参军，府事无大小，永咸决之，通判郑
州。燕山兵起，以永为其路转运判官，移河北西路提
举常平。会金人趋京师，所过城邑欲立取之。是时天”
寒，城池皆冻，金率藉冰梯城，不攻而入。永适在大名，
闻之，先弛壕渔之禁，人争出渔，冰不能合。金人至城
下，睥睨久之而去。迁河东提点刑狱。时宗泽守京师，
将复两河，以大名当冲要，檄永与帅杜充、漕张益谦
相掎角。永即朝夕谋战守具。泽卒，充守京师。刘豫举
济南来寇，大名孤城无援，永率士昼夜乘城，伺间则
出兵徂击。城陷，永怒骂不绝，金人怒，杀之，一家皆遇
害。绍兴初，赠中大夫、资政殿学士，谥“勇节”，官其族数
人。